El Servei de Desenvolupament Empresarial i l'Àrea de Cultura Digital participen en dues activitats del Laboratori d'històries del festival
Entre el 20 i el 24 de març, Kosmopolis, la festa de la literatura amplificada, arriba puntual a la seva cita biennal amb el públic barceloní, i omple d'ctivitats el CCCB.
Enguany, com en edicions anteriors de la trobada, l'ICEC torna a col·laborar amb el CCCB en dues de les sessions previstes en el programa del Laboratori d'històries, un dels eixos a l'entorn dels quals s'organitza la programació del festival.
El Laboratori d'històries és un espai que Kosmopolis ha explorat en les seves edicions anteriors i que es configura com un fòrum per investigar, exposar, discutir i posar a prova noves eines i suports per als relats que mouen el món.
Uns relats -històries, narracions...- que són tan antics com la humanitat, i que han viatjat sense solució de continuïtat des de l'oralitat primigènia fins a la incorporació al discurs i als dispositius digitals, en un recorregut en què la incorporació successiva de diferents tecnologies ha permès expandir i amplificar el seu ressò.
Tot i les sacsejades que poden provocar algunes disrupcions tecnològiques, les històries sempre han existit, i el que ha canviat són les maneres com s'expliquen, sovint en convivència entre els formats més antics i els més moderns.
Des d'aquesta perspectiva, la taula rodona La Bit generation: escriure per a nous formats, coorganitzat l' Àrea de Cultura Digital de l'ICEC i que té lloc el dijous 21 de març a les 18.00 h, permetrà als assistents reflexionar sobre la manera com el format físic condiciona el relat a través de la presentació de diversos casos innovadors.
És el mateix escriure un guió per a un robot que per a una companyia teatral?
Com aconseguir jugar amb un llibre sense perdre'n l'essència textual?
Com s'estructura un relat per a un vídeojoc?
Es pot jugar una novel·la negra?
El debat, que coordina Marisol López, directora de l'Àrea de Cultura Digital, compta amb la participació de Beatriz Liebe ( Teatronika ), Daniel Calabuig ( Unmemory ), Blanca Bardagil (dramaturga, guionista i directora), Ana Alonso ( Podium Podcast ), Oriol Ripoll (especialista en jocs) i Conrad Roset (il·lustrador i responsable del videojoc Gris ).
L'endemà, divendres 22, el Laboratori d'històries inclou la Jornada professional Sempre és millor la novel·la?, en què diversos experts debatran sobre les adaptacions de novel·les i còmics a formats audiovisuals.
La Jornada, que té lloc entre les 10.00 i les 14.00 h, compta amb la col·laboració del Servei de Desenvolupament Empresarial de l'ICEC, i inclourà l'anàlis de diversos casos d'èxit que potser permeten negar l'afirmació tòpica que diu que "sempre és millor la novel·la".
L'objectiu de la jornada és obrir el focus per incloure tots els professionals que participen en l'adaptació d'una novel·la al cinema o a una sèrie televisiva, i no només -com sol ser habitual- els guionistes o directors que han traduït en format audiovisual una obra preexistent.
Per tant, al llarg de la Jornada, estructurada en quatre xerrades o taules rodones contínues, hi participaran autors, agents literaris, advocats especialistes en el tema, guionistes i directors.
La jornada, que també compta amb la col·laboració del Festival de Sitges, és gratuïta, però cal fer una inscripció prèvia al web de l'SDE per assistir-hi.